KOMISIJOS SPRENDIMAS
2009 m. balandžio 2 d.
kuriuo tvirtinami Kipro, Maltos, Austrijos, Rumunijos ir Slovakijos prašymai netaikyti prievolės parengti ungurių išteklių valdymo planą pagal Tarybos reglamentą (EB) Nr. 1100/2007
(pranešta dokumentu Nr. C(2009) 2231)
(Tekstas autentiškas tik graikų, maltiečių, rumunų, slovakų ir vokiečių kalbomis)
(2009/310/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. rugsėjo 18 d. Tarybos reglamentą (EB) Nr. 1100/2007, nustatantį priemones europinių ungurių ištekliams atkurti (1), ypač į jo 3 straipsnio 3 dalį,
kadangi:
(1)
Reglamente (EB) Nr. 1100/2007 nustatyta Bendrijos vandenų ir valstybių narių pakrančių lagūnų, upių žiočių ir upių bei su jomis susisiekiančių vidaus vandenų europinių upinių ungurių išteklių apsaugos ir tausaus naudojimo sistema.
(2)
Reglamento (EB) Nr. 1100/2007 2 straipsnyje reikalaujama, kad valstybės narės nustatytų ir apibrėžtų jų nacionalinėje teritorijoje esančius atskirus upių baseinus, kurie yra europinių upinių ungurių natūralios buveinės. Valstybės narės turi parengti kiekvienam ungurių upės baseinui skirtą ungurių išteklių valdymo planą.
(3)
Reglamento (EB) Nr. 1100/2007 3 straipsnio 1 dalyje nustatyta, kad valstybei narei gali būti netaikoma prievolė parengti ungurių išteklių valdymo planą, jeigu pateikiamas tinkamas pagrindimas, kad jos teritorijoje esantys upių baseinai arba jūrų vandenys nėra europinių upinių ungurių natūralios buveinės. Valstybė narė Komisijai teikia prašymą netaikyti prievolės. Prašymą turi patvirtinti Komisija, remdamasi Žuvininkystės mokslo, technikos ir ekonomikos komiteto (ŽMTEK) arba kitos atitinkamos mokslinės institucijos atliktu techniniu ir moksliniu įvertinimu.
(4)
Kipras, Malta, Austrija, Rumunija ir Slovakija pateikė Komisijai tinkamai pagrįstus prašymus netaikyti prievolės parengti ungurių išteklių valdymo planą.
(5)
Tarptautinė jūrų tyrinėjimo taryba (TJTT) pateikė Komisijai prašymų techninį ir mokslinį įvertinimą.
(6)
Pagal Tarptautinės jūrų tyrinėjimo tarybos (TJTT) atliktą įvertinimą, taikant Reglamentą (EB) Nr. 1100/2007, upių baseinai arba jūrų vandenys, dėl kurių pateikti pirmiau minėti prašymai netaikyti prievolės, negali būti nustatyti ir apibrėžti kaip europinių upinių ungurių natūralios buveinės.
(7)
Todėl, atsižvelgiant į Reglamento (EB) Nr. 1100/2007 3 straipsnio 1 dalį, tikslinga atitinkamoms valstybėms narėms netaikyti prievolės parengti ungurių išteklių valdymo planą.
(8)
Šiame sprendime numatytos priemonės atitinka Žuvininkystės ir akvakultūros komiteto nuomonę,
PRIĖMĖ ŠĮ SPRENDIMĄ:
1 straipsnis
Pagal Reglamentą (EB) Nr. 1100/2007 prievolė parengti ungurių išteklių valdymo planą netaikoma šioms valstybėms narėms:
a)
Kiprui;
b)
Maltai;
c)
Austrijai;
d)
Rumunijai;
e)
Slovakijai.
2 straipsnis
Šis sprendimas skirtas Kipro Respublikai, Maltos Respublikai, Austrijos Respublikai, Rumunijai ir Slovakijos Respublikai.
Priimta Briuselyje, 2009 m. balandžio 2 d.